જમાત-એ-ઇસ્લામના કટ્ટર સમર્થક અને સરકારી કર્મચારી મહમદ ઇકબાલે ૨૦૧૧માં યોજાયેલી પંચાયતી ચૂંટણીઓમાં પહેલી વાર મતદાન કર્યું હતું. કુલગામ જિલ્લાનાં હવારૂ ગામના વતની ઇકબાલે કહ્યું હતું કે તેમણે પોતાના મિત્રને મત આપ્યો હતો. આજે ૫૦ વર્ષની વયે પહોંચેલા ઇકબાલે કહ્યું હતું કે, ‘હું હંમેશાં ચૂંટણીમાં મતદાનનો બહિષ્કાર કરતો હતો, તે રાહે અમે પ્રતિકાર નોંધાવતા હતા, પરંતુ ૨૦૧૧માં મારા પાડોશીએ ચૂંટણીમાં ઝંપલાવ્યું હતું અને ગામની કોઈ અન્ય વ્યક્તિ તેની સામે જીતી જાય તે મંજૂર નહોતું તેથી મતદાન કર્યું હતું.’ બુરહાન વાની ઠાર થયા પછી રાજ્યમાં સ્થિતિએ વળાંક લીધો છે. સેંકડો પંચાયતસભ્યોએ રાજીનામાં આપીને ફરી ચૂંટણીમાં ભાગ ના લેવાના શપથ લીધા છે.